Internetda Erondagi hukumatga qarshi norozilik namoyishlarining uchinchi kunida politsiya bilan to‘qnashuvlar aks etgan videolar tarqaldi. Mamlakatning markaziy qismidagi Arak shahrida namoyishchilar Eron Islom inqilobi qo‘riqchilari korpusi tarkibidagi Basij tashkiloti qarorgohini yoqib yuborishgan. Mamlakat poytaxti Tehron shahrida esa Ozodiy maydoniga yig‘ilgan xalq politsiyani maydon hududidan haydab yuborgan. Mashhadda esa namoyishchilar politsiyachilarning mototsikllarini tortib olib ularga o‘t qo‘ymoqda. Inflyatsiya, rahbariyat va katta xarajatlar talab qilayotgan tashqi siyosatga qarshi joriy namoyishlar Eronda 2009 yildan beri o‘tayotgan eng yirik namoyishlarga aylandi. O‘shanda Mahmud Ahmadinajodning prezident saylovlarida g‘alaba qilganiga qarshi namoyishlar bo‘lib o‘tgandi.